1. כמה שנים עברו מאז הגיע יעקב למצרים? (17)
2. יעקב מרגיש שקרבים ימיו למות. מה ביקש יעקב מיוסף? (כשקרבו ימיו האחרונים של יעקב אבינו, הוא קרא ליוסף בנו ואמר לו: בבקשה, שים ידך תחת ירכי [באופן שאשב על היד – להראות שאתה מקבלת את מרותי, כאילו הנשבע אומר 'ידי תחת רשותך, לעשות רצונך' (אב"ע בפרשת חיי שרה)] והשבע לי בבקשה, אל תקבור אותי במצרים!)
3. **אתגר:** מה הפירוש של המושג 'חסד ואמת'? (חסד של אמת, שעושים עם המתים, שלא מצפים מהם לגמול (רש"י))
4. למה יעקב מבקש דווקא מיוסף ולא מבן אחר לקבור אותו בארץ ישראל? (כיון שרק ליוסף ישנה היכולת להוציא את ארונו של יעקב ממצרים, כי הוא מושל שם)
5. באיזה מקום מבקש יעקב מיוסף שיקבור אותו לאחר פטירתו? (במערת המכפלה שבחברון)
6. למה יעקב מתעקש להשביע את יוסף, הרי ברור שיוסף יקיים את רצון אביו? (כמובן, חלילה לחשוב שיעקב אינו סומך על יוסף. יעקב יודע שיוסף לא ימרה את פיו ויעמוד בהבטחתו 'אנכי אעשה כדברך'. יעקב משביע אותו רק כדי לחזק את העניין בעיני פרעה מלך מצרים, שאולי עתיד לנסות למנוע מבני יעקב לקחת את יעקב לקבורה בארץ ישראל, כי ירצה שיעקב החשוב והמכובד והקדוש יהיה קבור בארצו שלו)
7. מי סיפר ליוסף שאביו יעקב חולה? (זמן קצר לאחר שיעקב השביע את יוסף שיקבור אותו בארץ ישראל, מגיע שליח לספר ליוסף שאביו חולה. חז"ל אומרים ששליח זה היה אפרים בנו של יוסף. אפרים היה רגיל לשבת ללמוד תורה בישיבה בארץ גושן עם סבו יעקב אבינו)
8. **אתגר:** כמה זמן לקח ליוסף לצאת לבקר את אביו מאז שקיבל את ההודעה? (מיד! יוסף הצדיק זריז מאוד במצות כיבוד אביו. לכן, מיד כששמע שאביו חולה הוא קם ויצא לבקרו למרות היותו עסוק מאוד מן הבוקר עד הערב בניהול הממלכה המצרית, הוא לא התעכב משום כך אלא השאיר לאחרים לעשות את הנצרך ויצא לארץ גושן)
9. עם מי יצא יוסף כדי לבקר את יעקב אביו? (עם שני בניו)
10. למה יעקב הצדיק שהיה נביא, התיישב על מיטתו לכבוד יוסף? (יעקב קם לכבוד בנו כיון שהיה מלך, ויש לתת כבוד למלכות (רש"י))
11. **אתגר קשה:** מה הפירוש "קהל ועמים"? (בביטוי "קהל עמים" ה' התכוון לכך שיהיו ליעקב עוד שלושה שבטים, בנימין שהיה עתיד להיוולד ועוד שניים, שכן אמר לו שם "גוי וקהל גויים". יעקב הבין מכך, שהשניים הנוספים הם שבט אחד שייחלק לשניים, ושה' נותן לו רשות להחליט איזה שבט יחולק (רבי אברהם בן הרמב"ם))
12. "וְעַתָּ֡ה שְׁנֵֽי־בָנֶיךָ֩ הַנּֽוֹלָדִ֨ים לְךָ֜ בְּאֶ֣רֶץ מִצְרַ֗יִם עַד־בֹּאִ֥י אֵלֶ֛יךָ מִצְרַ֖יְמָה לִי־הֵ֑ם אֶפְרַ֨יִם֙ וּמְנַשֶּׁ֔ה כִּרְאוּבֵ֥ן וְשִׁמְע֖וֹן יִֽהְיוּ־לִֽי"- למי רוצה יעקב לתת את מתנת חילוק השבט לשניים? (יעקב רוצה לתת מתנה זו למנשה ואפרים. הוא אומר ליוסף- שני הבנים שנולדו לך במצרים לפני הגיעי אליך – ייחשבו בעיניי כאילו שלי הם, כאילו שני בנים נוספים לי. מנשה ואפרים יהיו לי כמו ראובן ושמעון! (רש"י)])
13. איפה נקברה רחל אמנו? (בדרך אפרת)
14. למה יעקב לא ראה טוב את בני יוסף? (מכיוון שעיניו כבר היו כבדות ראייה, ולכן הוא לא יכול לראות את נכדיו היטב)
15. **חידה לבית שלא למדנו:** "וְעֵינֵ֤י יִשְׂרָאֵל֙ כָּֽבְד֣וּ מִזֹּ֔קֶן לֹ֥א יוּכַ֖ל לִרְא֑וֹת וַיַּגֵּ֤שׁ אֹתָם֙ אֵלָ֔יו וַיִּשַּׁ֥ק לָהֶ֖ם וַיְחַבֵּ֥ק לָהֶֽם"- למה יעקב רצה לנשק ולחבק **עכשיו** את נכדיו? (ויעקב נישק וחיבק אותם באהבה ובשמחה וכך על ידי קירבה גדולה זו רצה שתחול עליהם ברכתו (ספורנו))
16. איךרצה יוסף לסדר את בניו לקראת הברכה? (יוסף רצה להכין את בניו לברכת יעקב סבם, ולכן הרחיק אותם מברכיו [של יעקב (ספורנו)] כדי להחזיר אותם בסדר הנכון לברכה – מנשה הבכור לימין יעקב ואפרים הקטן לשמאלו. כשהתרחק מאביו לאחור השתחווה לפניו לארץ לכבוד אביו (רש"י))
17. איך יעקב סידר את ידיו על נכדיו- מנשה ואפרים? (שלא כצפוי, יעקב שלח את יד ימינו וְשָׂם אותה על ראש אפרים הצעיר [שהועמד לשמאלו] ואת יד שמאלו הניח על ראש מנשה הבכור [שהועמד לימינו])
18. האם יעקב החליט בכוונה לשים את ידיו בצורה הפוכה מאיך שעמדו? (כן. יעקב שִׂכֵּל את ידיו, כלומר נהג בהם מתוך חכמה ושכל (רש"י), שעשה כן מתוך שידע בנבואה (רד"ק) כי אפרים ראוי להיות קודם לברכה למרות שהוא הקטן יותר, כי מזרעו עתיד לצאת יהושע בן נון שינחיל את הארץ לישראל וילמד אותם תורה (רש"י))
19. **אתגר:** איזה מילה בפסוק "וַיִּשְׁלַח֩ יִשְׂרָאֵ֨ל אֶת־יְמִינ֜וֹ וַיָּ֨שֶׁת עַל־רֹ֤אשׁ אֶפְרַ֨יִם֙ וְה֣וּא הַצָּעִ֔יר וְאֶת־שְׂמֹאל֖וֹ עַל־רֹ֣אשׁ מְנַשֶּׁ֑ה שִׂכֵּל֙ אֶת־יָדָ֔יו כִּ֥י מְנַשֶּׁ֖ה הַבְּכֽוֹר" פירושה הוא "עִקֵּם/עָשָׂה בְּחָכְמָה"? ("וַיִּשְׁלַח֩ יִשְׂרָאֵ֨ל אֶת־יְמִינ֜וֹ וַיָּ֨שֶׁת עַל־רֹ֤אשׁ אֶפְרַ֨יִם֙ וְה֣וּא הַצָּעִ֔יר וְאֶת־שְׂמֹאל֖וֹ עַל־רֹ֣אשׁ מְנַשֶּׁ֑ה שִׂכֵּל֙ אֶת־יָדָ֔יו כִּ֥י מְנַשֶּׁ֖ה הַבְּכֽוֹר")
20. מה הרגיש יעקב ובעקבותיו ברך את נכדיו? (שמחה!)
21. **אתגר מאוד קשה:** מה הזכיר יעקב **לפני** שברך את אפרים ומנשה? (יעקב קודם כל פותח ומזכיר את שבח אבותיו כדי שבזכותם יתברכו בניהם (ספורנו, אוה"ח הק'). מתוך ענוותנותו יעקב כלל לא מזכיר את זכויותיו הוא עצמו, למרות שהוא גם כן התהלך לפני ה' (רד"ק))
22. במה יעקב ברך את מנשה ואפרים? (יעקב ברכם שיזכו שהלב שלהם יהיה מוכן לעבודת ה' יתברך ויהיו יראי ה' ובעלי מידות טובות כך שיהיו ראויים להיקרא בני אברהם יצחק ויעקב (ספורנו), הם וצאצאיהם שבכל הדורות לעולם (רמב"ן)). ולא זו בלבד, אלא גם ירבו בתוך הארץ כמו הדגים שפרים ורבים מאוד (רש"י, רד"ק).
23. מה עשה יוסף כשראה שאביו הניח את ידיו על בניו בצורה הפוכה? (יוסף ראה שיעקב שם את יד ימינו על ראש אפרים הצעיר, והדבר נראה לו לא בסדר, שהרי מנשה הבכור. לכן הוא תמך בידו את יד ימינו של אביו על מנת להסיר אותה מראש אפרים ולהעבירה לראש מנשה הבכור)
24. **אתגר:** איך יוסף מנסה לתקן את "הטעות" ובכל זאת שומר מאוד על כבוד אביו? (יוסף אומר ליעקב: לא כך עשיתי – אלא הבאתי את הבכור ליד ימינך ואת הצעיר ליד שמאלך! [יוסף לא סותר את דברי יעקב אביו ואומר לו שטעה, אלא מתכוון שהוא עצמו לא עשה כפי שיעקב חשב ורצה])
25. מה מסביר יעקב ליוסף כדי שיבין שהוא החליף ידיו בכוונה? (יעקב מסביר ליוסף: ידעתי שמנשה הוא הבכור, וגם הוא יהיה לעם גדול, שעתיד לצאת ממנו גדעון שה' יעשה נס על ידו. אבל אחיו הקטן אפרים יהיה עוד יותר גדול ממנו, כי ממנו ייצא יהושע שינחיל לישראל את ארצם וילמדם תורה, וגם בכל העולם ובין כל הגויים יתפרסם שמו כשיעמיד שמש בגבעון וירח בעמק איילון (רש"י))
26. איזו ברכה הוסיף יעקב לאפרים ומנשה? (יעקב הוסיף ובירך את אפרים ומנשה, ואמר: כאשר אדם מישראל ירצה לברך את בנו, יאמר לו "ישימך אלקים כאפרים וכמנשה". גם הפעם יעקב הקדים בהזכרת השמות את אפרים הצעיר למנשה הבכור (רש"י))
27. מתי לקח יעקב בחרבו ובקשתו חלק מארץ ישראל? (אחרי מעשה שכם, שהרגו שמעון ולוי את כל אנשי שכם וקמו עמי הסביבה להילחם בבית יעקב, ויעקב אבינו יצא למלחמה נגדם (רש"י. וכן הסברנו בפרשת וישלח, לעיל ל"ה ה'))
28. מה עשה יעקב כשהרגיש שזמן מותו מתקרב? (כאשר יעקב הרגיש שנותר לו רק עוד מעט זמן לחיות, הוא קרא לכל בניו לעמוד סביב מיטתו. אמר להם: התאספו סביבי באחדות ובאחווה, כי ברצוני לברך אתכם ולומר לכם מה עתיד לקרות בעוד שנים רבות, בסוף הימים. זה היה מעמד גדול ומיוחד מאוד, שבו התגלו דברים חשובים רבים)
29. **אתגר רציני:** מה אמרו האחים ליעקב כשביקש מהם שתהיה בניהם אחדות? (הבנים ענו לו: "שמע ישראל, ה' אלקינו ה' אחד!" – כמו שאתה מאמין בה' אחד, כך אנו כולנו מאמינים בה' אחד ונעבוד אותו באהבה יחד כאיש אחד. יעקב מאוד שמח על כך, ובירך את ה' ואמר "ברוך שם כבוד מלכותו לעולם ועד")
30. **אתגר רציני 2:** איזו מין ברכה יש בדברי התוכחה שאמר יעקב לראובן, שמעון ולוי? (א. אלו דברי תוכחה שבאים מלב אוהב של אב לבנו, ליישר דרכיו וללמדו מוסר, והרי זו ברכה (אברבנאל); ב. יעקב התכוון בדבריו לתקן את מידת הכעס של בניו. תיקון זה הוא ברכה גדולה (בעל הליקוטים); לגבי ברכת ראובן, לאחר הזכרת מעשה העברת המיטה, יעקב בירך אותו שה' יסלח לו על כך (אברבנאל, רד"ק בשם אביו); ג. למרות שאין ברכה מפורשת בפסוקים, בירך אותם יעקב גם כן, כמו שכתוב (לקמן פסוק כ"ח) "ויברך אותם", שבירך את כולם (רש"י))
31. על מי נאמר שהיה צריך להיות גם כהן וגם מלך? (ראובן)
32. את מי בירך יעקב שיגורו בנפרד ויתפזרו בעם ישראל? (שמעון ולוי. בני שמעון יגורו בערים נפרדות בתוך נחלת יהודה ולא יגורו ביחד בנחלה משלהם. גם בני לוי יקבלו ערים נפרדות בתוך נחלות שאר השבטים ולא יגורו יחד (ראב"ע).
33. **אתגר:** במה מברך יעקב את שמעון ולוי שבו טוב וכדאי שישתמשו בכוח שלהם לא לוותר על האמת? (יעקב מברכם שישתמשו בכוחם כדי ללמד את עמ"י תורה)
34. מה הכוונה שידו של יהודה במלחמה תהיה בעורף אויביו? (שיהודה ינצח במלחמות ואויביו יברחו ממנו ויפנו לו את עורפם והוא יתפוס אותם בכל זאת)
35. מי נמשל לאריה שאף אויב לא יעיז להתגרות בו כשהוא רובץ ונח? (יהודה)
36. את מי מברך יעקב שבשבטו תהיה המלכות? (בנוסף לגבורה ולניצחונות, יעקב מברך את יהודה גם במלכות: לא יפסיק שרביט [="שבט"] המלכות להיות אצל יהודה, וגם, שלא יפסיקו להיות בשבט יהודה תלמידי חכמים [=מחוקקים, מלמדי חוקי התורה] שילמדו תורה)
37. האם יהיה בשטח שבו יגור יהודה הרבה ענבים או מעט? (הרבה! עד כדי שיהיה קשה לסחוב כל ענף של גפן ויצטרכו חמורים לשם כך. יהיה כל כך הרבה יין [="דם ענבים"] בארץ יהודה כמו מים, עד כדי שיוכלו לכבס בו בגדים ["סותה"=לבושו]...)
38. איזה שבט יגור ליד הנמל וישוט באוניות לעשות מסחר ועסקים במרחקים? (זבולון)
39. **אתגר חשוב!** למה יעקב הקדים לברך את זבולון לפני יששכר? (אמרו חז"ל (ב"ר צ"ט ט'): "לפי שיששכר עוסק בתורה וזבולון עוסק בפרקמטיא ובא ומאכילו, לפיכך קדם. עליו אמר הכתוב: 'עץ חיים היא למחזיקים בה'". כמה חשובים לומדי התורה, וממילא כמה חשובים מחזיקי התורה – "ותומכיה מאושר"!)
40. את מי בירך יעקב שארצו תהיה פוריה וטובה ולכן יהיה פנוי כדי לקבל על עצמו עול תורה? (יששכר)
41. מי זכה לברכת גבורה כנחש המפיל את רוכב הסוס? (דן)
42. על מי נאמר שינצח את גדודי האויב ויניסם בבושה חזרה לארצם? (גד)
43. מי זכה לברכה גדולה של שמן בארצו? (אשר)
44. מי זכה שארצו תהיה ממהרת כאילה להוציא פירותיה ושגיבוריה יהיו זריזים כמו אַיָּלָה? (נפתלי)
45. לאיזה בן נתן יעקב את הברכה שימצא חן בעיני כל רואיו? (יוסף)
46. במי ניסו שרי מצרים לפגוע? (ביוסף)
47. למי נתן יעקב את ברכת ה' "ופרצת ימה וקדמה וצפונה ונגבה" שהיא גדולה מברכות אבות אבותיו? (יוסף)
48. מי זכה לברכה שישאר לו הרבה שלל מרוב הצלחתו? (בנימין)
49. מה עשה יעקב לאחר שסיים את כל הברכות האישיות? (לאחר סיום הברכות הָאִישִׁיּוֹת חזר יעקב ובירך את כל בניו יחד, ובכך התברכו גם ראובן, שמעון ולוי, שבתחילה קיבלו בעיקר דברי תוכחה על מעשיהם (רש"י))
50. **אתגר רציני 3:** "וַיְבָ֣רֶךְ אוֹתָ֔ם אִ֛ישׁ אֲשֶׁ֥ר כְּבִרְכָת֖וֹ בֵּרַ֥ךְ אֹתָֽם"- אם כל אחד מהאחים קיבל ברכה אישית אז למה כתוב שיעקב בירך אותם ולא כתוב שבירך אותו? (כל אחד התברך "כברכתו" – לפי מה שראוי ומתאים לו לפי נשמתו ולפי כישרונותיו ומעשיו (אוה"ח הק'). בנוסף, היה בברכות הָאִישִׁיּוֹת הללו כמובן גם ברכה כללית, מכיוון שכל אחד יתרום את כוחותיו וכשרונותיו המיוחדים, כמו מלך ששמח על מעלת כל אחד ואחד מנתיניו. על שעת מעמד הברכות הזה ניתן לומר "הנה מה טוב ומה נעים שבת אחים גם יחד", כי כל האחים ישבו יחד והקשיבו לכל הברכות שבירכם אביהם. כל אחד שמח בכל ברכה שבירך אביו את כל אחד מהאחים, ורצה שאביו ימשיך עוד ועוד)
51. את מי ציוה יעקב שיקח אותו ויקבור אותו בארץ ישראל? (מכל 12 האחים! ויוסף אף מושבע על כך)
52. איפה רוצה יעקב שבניו יקברו אותו? (במערת המכפלה)
53. מי קבור במערת המכפלה **לפני** שיעקב נפטר? (אברהם ושרה, יצחק ורבקה, לאה)
54. מה עשו רופאי המלכות לאחר שיעקב נפטר? (יוסף, שהיה בעל מעמד נכבד כמשנה למלך מצרים, ציווה את הרופאים [שהיו עבדיו ונשמעו לקולו למרות היותם אנשים מכובדים] שיחנטו את אביו כפי שהיה נהוג לעשות באותם זמנים למלכי מצרים ונכבדיה. חניטה היא סיכה [מריחה] של הגוף בכל מיני חומרים מיוחדים (רש"י) שמשמרים את הגוף שלא יירקב ויעלה ריח לא נעים (רד"ק). יוסף ביקש זאת לכבוד אביו, כיון שהיו אמורים להתעכב עד קבורתו זמן רב – כל משך ההליכה מארץ גושן במצרים ועד מערת המכפלה בחברון)
55. כמה זמן בכו מצרים על מות יעקב? (תהליך החניטה נמשך 40 יום, ולאחריהם היו עוד 30 ימי בכי במצרים כולה – בסך הכל 70 ימי בכי)
56. למה המצרים, עובדי האלילים, בכו כששמעו על פטירתו של יעקב אבינו? (המצרים כיבדו והעריכו מאוד את יוסף שהציל אותם מן הרעב והאכילם לחם, ולכבודו בכו והצטערו על פטירת אביו (רד"ק))